Source: https://www.jogiforum.hu/hirek/19681
Timestamp: 2020-02-17 04:51:09+00:00

Document:
Európai Bíróság - A ki nem vett éves szabadsága után pénzbeli megváltás jár | hírek | Jogi Fórum ﻿
Európai Bíróság - A ki nem vett éves szabadsága után pénzbeli megváltás jár
2009.01.20. Jogi Fórum / Európai Közösségek Bírósága
Az Európai Bíróság döntése értelmében a munkavállaló nem veszíti el a betegség miatt ki nem vett fizetett éves szabadsághoz való jogát. A ki nem vett éves szabadsága után pénzbeli megváltás jár.
A Bíróság C-350/06. és C-520/06. sz. egyesített ügyekben hozott ítélete - Schultz-Hoff kontra Deutsche Rentenversicherung Bund
Stringer és társai kontra Her Majesty’s Revenue and Customs:
Az Európai Közösségek Bírósága ítéletében a fizetett éves szabadsághoz való jogot értelmezi, amelyet a munkaidőről szóló irányelv [1] ír elő.
A Bíróság ezzel kapcsolatban megállapítja, hogy a megfelelően igazolt betegszabadságon lévő munkavállalók fizetett éves szabadsághoz való joga nem köthető olyan kötelezettséghez, hogy a munkavállalónak az említett tagállam által megállapított referencia‑időszak során ténylegesen dolgoznia kellett. Következésképpen a tagállam a fizetett éves szabadsághoz való jognak a referencia‑időszak vagy a szabadság átvitelére nyitva álló időszak végével történő megszűnését csak akkor írhatja elő, ha az érintett munkavállalónak ténylegesen megvolt a lehetősége arra, hogy az irányelv által a számára biztosított joggal éljen.
Márpedig a Bíróság megállapítja, hogy az olyan munkavállalónak, aki a referencia‑időszak teljes tartama során, és a nemzeti jog által a szabadság átvitelére vonatkozóan megállapított határidőn túl is betegszabadságon van, nincs lehetősége a fizetett éves szabadsághoz való joga gyakorlására. Ez vonatkozik az olyan munkavállalóra is, aki a referencia-időszak egy része során, a betegszabadságra való kiírás előtt dolgozott.
A Bíróság arra a következtetésre jut, hogy a fizetett éves szabadsághoz való jog a referencia‑időszak és/vagy a szabadság átvitelére a nemzeti jog által meghatározott időszak végén nem szűnhet meg akkor, ha a munkavállaló a referencia‑időszak egésze vagy annak egy része során betegszabadságon volt, és a munkaképtelensége a munkaviszonyának a megszűnéséig fennállt, ami miatt nem tudta gyakorolni a fizetett éves szabadsághoz való jogát.
[1] A munkaidő-szervezés egyes szempontjairól szóló, 2003. november 4-i 2003/88/EK európai parlamenti és tanácsi irányelv (HL L 299., 9. o.; magyar nyelvű különkiadás 5. fejezet, 4. kötet, 381. o.) 7. cikke.

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság